Worcester F 80 Distinctiones

100 Iugum triplex reperitur

Iugum triplex reperitur: gratie, culpe, pene. Primum est perfeccionis euangelice quod est perferendum sicut onus leue ut merces inde habeatur, Matt. 11[:29]: *Tollite jugum meum super vos*, etc.

¶ Secundum est presentis miserie quod est sustinendum quia domat carnis[[1]](#footnote-1) lasciuias, sicut catena leonem, frenum equum, Eccli. 33[:27]: *Jugum et lorum* *curvant* *collum durum, et servum [inclinant] operationes[[2]](#footnote-2) assiduæ*. Eccli. 40[:1]: *Jugum grave super* omnes *filios Adam.*

¶ Tercium est dampnacionis eterne quod summo opere est fugiendum eo quod opprimat in eternum, Osee 11[:7]: *Jugum imponetur eis,* scilicet, dampnacionis, *quod non auferetur*.[[3]](#footnote-3)

1. carnis ] *add*. carnis. [↑](#footnote-ref-1)
2. operationes ] *add.* communes. [↑](#footnote-ref-2)
3. auferetur ] *add.* id est. [↑](#footnote-ref-3)